b'\n_START_ARTICLE_\nPestovon piiri\n_START_SECTION_\nMaantiede\n_START_PARAGRAPH_\nNovgorodin alueen it\xc3\xa4osassa sijaitseva Pestovon piiri rajoittuu l\xc3\xa4nness\xc3\xa4 Novgorodin alueen Mo\xc5\xa1enskojen ja Hvoinajan piireihin, pohjoisessa ja koillisessa Vologdan alueeseen sek\xc3\xa4 kaakossa ja etel\xc3\xa4ss\xc3\xa4 Tverin alueeseen. Pinta-alasta 70,0\xc2\xa0% on mets\xc3\xa4\xc3\xa4, 23,2\xc2\xa0% maatalousmaata, 2,7\xc2\xa0% asuinaluetta ja 1,7\xc2\xa0% vesist\xc3\xb6j\xc3\xa4_NEWLINE_Pinnanmuodostukseltaan piiri on loivasti it\xc3\xa4\xc3\xa4n viett\xc3\xa4v\xc3\xa4\xc3\xa4 tasankoa. Seudulla on laajoja suoalueita. T\xc3\xa4rkein joki on Mologa. Piirin l\xc3\xa4nsiosassa sijaitsee joukko j\xc3\xa4rvi\xc3\xa4 kuten Meglino ja Brodskaja Lak\xc5\xa1a. Hy\xc3\xb6tykaivannaisia ovat savi ja turve. Luonnonsuojelualueisiin kuuluu Redrovoj\xc3\xa4rven rauhoitusalue.\n_START_SECTION_\nHistoria\n_START_PARAGRAPH_\nEnnen 400\xe2\x80\x93500-luvuilla saapuneita slaavilaisia krivit\xc5\xa1ej\xc3\xa4 seudulla asui suomalais-ugrilaisia heimoja, joita er\xc3\xa4\xc3\xa4t tutkijat pit\xc3\xa4v\xc3\xa4t veps\xc3\xa4l\xc3\xa4isin\xc3\xa4. 900-luvulla Mologajoen varrella alkoi muuttaa Ilmaj\xc3\xa4rven sloveeneja, jotka sulauttivat itseens\xc3\xa4 aikaisemmat asukkaat. Nykyisen piirin alueella sijaitsi Novgorodin Be\xc5\xbeetskin viidenneksen Ohonan volosti, joka rajoittui Rostovin\xe2\x80\x93Suzdalin ja my\xc3\xb6hemmin Vladimirin ruhtinaskuntiin. 1500\xe2\x80\x931600-lukujen vaihteen epidemiat, n\xc3\xa4l\xc3\xa4nh\xc3\xa4d\xc3\xa4t ja levottomuudet autioittivat seudun l\xc3\xa4hes t\xc3\xa4ysin._NEWLINE_1600-luvulta l\xc3\xa4htien Ohonan volostin pogostat kuuluivat Ustju\xc5\xbenan kihlakuntaan. V\xc3\xa4est\xc3\xb6n p\xc3\xa4\xc3\xa4elinkeino oli maatalous. Lis\xc3\xa4ksi harjoitettiin puutavaran uittoa ja saviastioiden valmistusta. V\xc3\xa4hitellen seudulle alkoi synty\xc3\xa4 elintarvike- ja puunjalostusteollisuutta. Taloudellista kehityst\xc3\xa4 nopeutti rautatien valmistuminen vuonna 1919. Neuvostoaikana Pestovossa toimi muun muassa puunjalostusteollisuutta. Maaseudulla viljeltiin pellavaa, ruista ja ohraa sek\xc3\xa4 tuotettiin maitoa ja lihaa._NEWLINE_Vuonna 1927 perustettu Pestovon piiri kuului aluksi Leningradin alueen T\xc5\xa1erepovetsin piirikuntaan. Vuonna 1944 se liitettiin vasta perustettuun Novgorodin alueeseen. Vuonna 1963 muodostettiin Pestovon maaseutupiiri, johon liitettiin my\xc3\xb6s Dreglin ja Hvoinajan piirit. Seuraavana vuonna entinen Dreglin piiri liitettiin Ljubytinon piiriin. Pestovon piiri palautettiin entiselleen vuonna 1965.\n_START_SECTION_\nLiikenne, talous ja palvelut\n_START_PARAGRAPH_\nPestovon kautta kulkee Pietarin, Sonkovon ja Moskovan v\xc3\xa4linen rautatie sek\xc3\xa4 Borovit\xc5\xa1in, Ustju\xc5\xbenan ja Vologdan v\xc3\xa4linen maantie. Piirist\xc3\xa4 on my\xc3\xb6s maantieyhteys Tverin alueen Lesnojen kautta Vy\xc5\xa1ni Volot\xc5\xa1okin ja Be\xc5\xbeetskiin. Bykovossa sijaitsee er\xc3\xa4s Suomenlahdelle johtavan It\xc3\xa4meren \xc3\xb6ljyputken (BPS-1) pumppuasemista v\xc3\xa4livarastoineen._NEWLINE_Paikallisista elinkeinoista t\xc3\xa4rkeimpi\xc3\xa4 ovat erilaiset julkiset palvelut ja hallinto, jalostus (31,9\xc2\xa0% vuonna 2010), kauppa (17,4\xc2\xa0%), liikenne (7,1\xc2\xa0%) sek\xc3\xa4 maa- ja mets\xc3\xa4talous (4,0\xc2\xa0%). Mets\xc3\xa4- ja puunjalostusteollisuuden osuus kokonaistuotannosta on yli 90\xc2\xa0%. T\xc3\xa4rkeimm\xc3\xa4t teollisuuslaitokset ovat UPM-Kymmenen saha, puunhankintaa harjoittava Me\xc5\xbehozles ja piirin kulutusosuuskunnan leip\xc3\xa4tehdas. Maatalous tuottaa maitoa, lihaa, munia, viljaa, perunaa ja vihanneksia. L\xc3\xa4hes kolmasosa ty\xc3\xb6voimasta ty\xc3\xb6skentelee piirin ulkopuolella ja viidesosa ty\xc3\xb6ik\xc3\xa4isist\xc3\xa4 ei k\xc3\xa4y ansiot\xc3\xb6iss\xc3\xa4._NEWLINE_Piiriss\xc3\xa4 toimii 13 lastentarhaa, 16 yleissivist\xc3\xa4v\xc3\xa4\xc3\xa4 koulua, ammattikoulu sek\xc3\xa4 viisi taide- ja musiikkikoulua tms. Terveyspalveluihin kuuluvat piirisairaala, 18 l\xc3\xa4\xc3\xa4kint\xc3\xa4asemaa ja ensiapuasema. Kulttuurilaitoksia ovat Pestovon kansankulttuurin keskus, 12 kulttuuritaloa, nelj\xc3\xa4 vapaa-ajantaloa ja elokuvateatterin k\xc3\xa4sitt\xc3\xa4v\xc3\xa4 piirin kulttuuri- ja vapaa-ajankeskus sek\xc3\xa4 kirjastolaitos, jolla on 19 toimipaikkaa.\n_START_SECTION_\nN\xc3\xa4ht\xc3\xa4vyydet\n_START_PARAGRAPH_\nSeudulla on lukuisia muinaisia asuin- ja hautapaikkoja sek\xc3\xa4 kolme muinaislinnaa. Klimov\xc5\xa1t\xc5\xa1inan, Novinkan ja Penkovon kylien l\xc3\xa4hell\xc3\xa4 sijaitsevat pitk\xc3\xa4t kurgaanit kuuluvat krivit\xc5\xa1eille, Klimov\xc5\xa1t\xc5\xa1inan, Ustjen ja Pestovon kaupunkialueen asuinpaikat, muinaislinnat ja hautakummut Ilmaj\xc3\xa4rven sloveeneille. Klimov\xc5\xa1t\xc5\xa1inan ja Meglinoj\xc3\xa4rven arkeologisilla kohteilla on yleiseurooppalaista merkityst\xc3\xa4. Rakennusmuistomerkkeihin kuuluvat Jelkinon, Karpelovon, Kirvan, Ohonan, Pestovon, T\xc5\xa1ornojen ja Vjatkan kirkot, Pikalihan tsasouna, Bykovon, Klimov\xc5\xa1t\xc5\xa1inan, Petrovskojen, Pot\xc5\xa1uginskojen, Vjatkan, Voskresenskojen ja Zaret\xc5\xa1jen kartanoalueet sek\xc3\xa4 vanhat asuin- ja talousrakennukset. Historialliset kohteet liittyv\xc3\xa4t toiseen maailmansotaan.'